Author: Kappillani

ALLA JDAWWAL BIL-KELMA TIEGĦU
“Wieħed mill-kittieba resaq fuq Ġesù u staqsieh: ‘Liema wieħed fost il-kmandamenti kollha huwa l-ewwel?’ Ġesù wieġbu: ‘L-ewwel wieħed huwa dan: Isma’ Iżrael; il-Mulej, Alla tagħna, Mulej wieħed hu, u int għandek tħobb lill-Mulej, Alla tiegħek, b’qalbek kollha, b’ruħek kollha, b’moħħok kollu, u bil-qawwa tiegħek kollha. U t-tieni hu dan: Ħobb lil għajrek bħalek innifsek. Ma hemmx kmandament ieħor akbar minn dawn.’”
Mill-Evanġelju skont San Mark, kapitlu 12, versi 28b-31
L-IMGĦAMMED JIRRIFLETTI
“Id-don tal-pjetà juri l-appartenenza tagħna lil Alla u r-rabta profonda li għandna miegħu… Hu d-don tal-ħbiberija tagħna ma’ Alla, mogħtija lilna minn Ġesù, ħbiberija li tibdilna u timliena bil-ferħ... Il-pjetà, għalhekk, tfisser spirtu reliġjuż awtentiku, fiduċja ta’ wlied f’Alla… Jekk id-don tal-pjetà jgħinna nikbru fl-għaqda ma’ Alla u jwassalna biex ngħixu bħala wliedu, fl-istess ħin jgħinna nferrxu din l-imħabba fuq l-oħrajn u nagħarfuhom bħala aħwa. Dan ifisser tkun kapaċi tassew tifraħ ma’ min jifraħ, tibki ma’ min jibki, tkun qrib ta’ min hu waħdu jew ibati, tikkoreġi lil min fl-iżball, tqawwi lill-imġarrab, tilqa’ u tgħin lil min fil-bżonn.”
Papa Franġisku, Udjenza Ġenerali, Pjazza San Pietru, Vatikan, 4 ta’ Ġunju 2014

L-IMGĦAMMED JISTAQSI LILU NNIFSU
+ Fil-ħajja nisranija tiegħi jiġi l-ewwel dak li huwa l-ewwel f’għajnejn Alla?
+ X’dispożizzjoni għandi fil-qalb tiegħi biex f’dak li jiġi l-ewwel l-Ispirtu s-Santu jqawwini bid-don tiegħu tal-pjetà?
L-IMGĦAMMED JINTAFA’ QUDDIEM IL-MULEJ
Grazzi għall-mistoqsija li għamillek wieħed mill-kittieba,
Inti tfakkarni, Mulej,
liema fost il-kmandamenti jiġi l-ewwel.
Imma mhux biss:
twegħedni l-għajnuna tal-Ispirtu Tiegħek bid-don tal-pjetà.
Agħtini dan id-don
ħalli nsir tiegħek dejjem iktar,
ħalli nħobbok kemm niflaħ.
Agħtini dan id-don
ħalli nsir miftuħ għall-proxxmu dejjem iżjed,
ħalli nħobbu kif tħobbu Int.

13 ta’ Marzu 2015 MIXJA LEJN L-GĦID IL-KBIR (24) IL-ĠIMGĦA TAT-TIELET ĠIMGĦA TAR-RANDAN